Fil-protesta tal-għaqdiet Repubblika, Occupy Justice u manueldelia.com, f'għeluq it-tliet xhur mill-pubblikazzjoni tar-rapport tal-inkjesta pubblika dwar l-assassinju tal-ġurnalista Daphne Caruana Galizia, l-attivisti għamlu aktar pressjoni biex tittieħed azzjoni kontra Konrad Mizzi. Il-protesta, li saret minħabba l-"impunità" li qed jibbenefika minnha l-eks Ministru tal-Enerġija Konrad Mizzi, saret eżatt wara l-azzjoni ta' sit-in ta' 72 siegħa li l-għaqda Repubblika għamlet quddiem il-Kwartieri Ġenerali tal-Pulizija. Il-protesta kienet indirizzata mill-president ta' Repubblika Robert Aquilina, il-viċi president tal-NGO Alessandra Dee Crespo u Louiselle Vassallo minn Occupy Justice. "L-impunità għadha magħna" – Repubblika Konrad Mizzi monument ħaj tal-korruzzjoni Mizzi "ikkontamina" kull proġett li kien involut fih, iżda dan il-gvern għadu jipproteġih. Dan qalitu l-attivista ta' #occupyjustice, Louiselle Vassallo waqt il-protesta li saret fil-Belt Valletta l-Ġimgħa, hekk kif qalet li Konrad Mizzi hu "monument ħaj tal-koruzzjoni." "Aħna ilna nistennew mill-2016 biex il-pulizija u l-Avukat Ġenerali jagħmlu xogħolhom. Daphne Caruana Galizia tgħathom kull ma kellhom bżonn biex jibdew jinvestigaw, meta f'Marzu tal-2016 svelat il-kumpaniji sigrieti ta' Konrad Mizzi u Keith Schembri mal-pubblikazzjoni tal-Panama Papers. F'April tal-2017, uffiċjali tal-FIAU ġabru rapport mimli evidenza. Fi kliem ieħor, il-provi kontra Konrad Mizzi ilhom għand il-Pulizija u l-Avukat Ġenerali, għal ħames snin u nofs," żiedet tgħid. Staqsiet għalfejn Mizzi, li ġie arrestat f'Novembru tal-2019 ġie rilaxxat u għalfejn minn dakinhar, Malta għadha qed tistenna biex jibdew il-proċeduri kontrih. Il-ġustizzja m'għandha tħares lejn wiċċ ħadd Il-President tal-NGO, Robert Aquilina fil-kliem tiegħu waqt il-protesta qal li f'Malta il-ġustizzja m'għandha tħares lejn wiċċ ħadd. "Irridu ngħixu f'pajjiż li jippremja lil min jagħmel is-sewwa u mhux lil min jagħmel il-ħażin," saħaq Aquilina. Aquilina wera d-diżappunt tiegħu li kellha ssir protesta minħabba affarijiet li tant huma ovji u bażiċi f'demokrazija li tiffunzjona u saħaq kif minħabba persuni bħal Konrad Mizzi, Keith Schembri u oħrajn li ddawwar bihom l-eks-Prim Ministru Joseph Muscat, Malta spiċċat fuq il-lista l-griża. Semma wkoll kif rappreżentanti ta' pajjiżi oħrajn u ta' istituzzjonijiet internazzjonali jgħidu lill-NGO li f'Malta hawn l-untouchables u li "sakemm jibqa' jkun hawn l-untouchables, Malta ma tistax tibda tittieħed bis-serjetà." Aquilina fakkar ukoll fil-protesti ta' sentejn ilu, fejn insista li l-għajta dakinhar kienet waħda għall-verità u għall-ġustizzja; "u fuq kollox li ħadd m'għandu jkun untouchable." Qal li hekk kif dak iż-żmien Repubblika riedet li kull minn kien korott iħallas ta' għemilu, illum trid l-istess ħaġa u "kull min ċappas idejh bid-demm ta' Daphne Caruana Galizia, ipparteċipa fl-assassinju jew fil-cover-up tal-assassinju u ppermetta l-impunità rriduhom jieħdu dak li ħaqqhom." Aquilina, qal li għalkemm l-isforz ta' Repubblika taw ir-riżultati, għad fadal xi jsir hekk kif il-Prim Ministru għadu ma għamel xejn dwar ir-rapport tal-inkjesta pubblika dwar l-assassinju tal-ġurnalista Daphne Caruana Galizia. "Huwa skandlu li sal-lum għadu ma kkundannax u warrab lil eks-Prim Ministru Joseph Muscat, hekk kif l-inkjesta sabet lill-kanvażer tiegħu u lill-kabinett kollu tiegħu ħatja għall-ambjent ta' impunità li ġie sfruttat biex inqatlet Daphne Caruana Galizia," saħaq Aquilina. Ritratt: Giusepp Attard – The Malta Independent Għalfejn Konrad Mizzi għadu untouchable? Il-President ta' Repubblika tkellem ukoll dwar il-Panama Papers u staqsa għalfejn il-pulizija u l-Avukat Ġenerali m'huma jagħmlu xejn dwar il-każ, hekk kif żied jgħid li Repubblika taf li l-Kummissarju tal-Pulizija, lid-Deputat Kummissarju u lill-Avukat Ġenerali, għandhom biżżejjed provi biex jixlu lil-Konrad Mizzi b'korruzzjoni fil-Qorti. "Jafu l-Kummissarju tal-Pulizija u l-Avukat Ġenerali li daqt jgħaddu sitt snin minn meta Daphne kitbet dwar il-kumpanija sigrieta ta' Konrad Mizzi? Ma jħossuhomx umiljati jaraw lil Konrad Mizzi frisk bħal ħassa, jiddieħek u jgħaddi ż-żmien saħansitra bil-Parlament? Ma jħossuhomx redikoli jaraw lil Mizzi jsiefer kif u meta jogħġbu? Ma jitħassbux li dan jista' jaħrab mill-pajjiż u jaħrab il-ġustizzja?" saħaq Aquilina. Il-Pulizija teħtieġ tindirizza l-untouchables – Repubblika Aquilina staqsa għalfejn Konrad Mizzi għadu untouchable u qal, "forsi għax jekk jinżel Mizzi iniżżel miegħu lil Muscat? U x'jiġri jekk jinżel Muscat, Prim Ministru? X'jiġri?" Aquilina staqsa wkoll għalfejn il-Kummissarju tal-Pulizija u l-Avukat Ġenerali qed jistennew biex iressqu n-nies il-Qorti dwar il-korruzzjoni lampanti li għaliha nħolqot il-kumpanija ta' Yorgen Fenech, 17 Black. "X’qed iżomm lill-Pulizija u lill-Avukat Ġenerali biex imexxu fuq kuntratti manifestatament korrotti bħal tal-Electrogas … tal-Vitals … u tal-windfarms tal-Montenegro?" żied jgħid. Qal kif l-NGO kienet ilha tlett ijiem tistenna tweġiba għal dawn il-mistoqsijiet, iżda t-tweġiba għadha ma waslietx. Fl-aħħar nett, Repubblika saħqet li hekk kif inhi mxebba li Malta qed titmexxa minn patt imxajtan, b’referenza għal dak li kien qal il-Prim Ministru Robert Abela qabel ta’ laħaq Prim Ministru flok l-eks Prim Ministru Joseph Muscat, mhux se taqta qalbha u waqt il-protesta tal-Ġimgħa waslet messaġġ ta’ kuraġġ li "flimkien nistgħu naslu u m’għandix dubju li flimkien se naslu." .td_uid_3_617c3af5038af_rand.td-a-rec-img{text-align:left}.td_uid_3_617c3af5038af_rand.td-a-rec-img img{margin:0 auto 0 0}